רבע הגמר הארצי הלפני אחרון בתחרות "הקלע של המדינה" של מנהלת הליגה בשיתוף מפעל הפיס נערך הערב (שני) בגן נר, במהלך משחק הפלייאוף בין הפועל גלבוע/גליל להפועל "יונט" חולון. התחרות התעלתה לרמה גבוהה מאוד ובסיומה הבטיח אורי כץ מהושעיה את הכרטיס הרביעי לגמר הגדול, שייערך במהלך הפיינל פור בתחילת השבוע הבא.
רוי אביב, שזכה בתחרות המוקדמות בגן נר, הרגיש בבית וסיים ראשון את סבב הפתיחה עם 21 נקודות. כץ, שזכה בתחרות במגידו ומשחק במחלקת הנוער של הפועל עמק יזרעאל, קלע 18 נקודות ועלה שלב, כשהוא מקדים בשתי נקודות את זיו מעוז, האלוף המקומי של גליל עליון.
הגמר היה האיכותי ביותר העונה בתחרות: כץ עלה לזרוק ראשון ועם 29 נקודות בסבב מדהים הבטיח את הכרטיס לגמר, אביב נראה מצוין גם כן וסיים עם 26 נקודות, שכרגע מדרגות אותו כפיינליסט הבכיר ועשויות להספיק גם לו כדי להגיע לפיינל פור. רבע הגמר האחרון יתקיים מחר במהלך הדרבי.